KIRJALLINEN KYSYMYS P-0505/01 esittäjä(t): Gerard Collins (UEN) komissiolle. Työntekijöiden vapaa liikkuvuus.



Virallinen lehti nro 187 E , 03/07/2001 s. 0226 - 0228



KIRJALLINEN KYSYMYS P-0505/01 esittäjä(t): Gerard Collins (UEN) komissiolle (14. helmikuuta 2001) Aihe: Työntekijöiden vapaa liikkuvuus Euroopan geologijärjestö (European Federation of Geologists, EFG) on järjestö, johon kuuluu 20 kansallista eurooppalaista geologian alan yhdistystä kaikkien Euroopan unionin jäsenvaltioiden geologijärjestöt mukaan lukien. Geologia on nopeasti muuttuva tieteenala. Geologien työ vaikuttaa yhä suuremmassa määrin kansalaisten turvallisuuteen. Alan koulutusta koskevia määräyksiä tulisi mukauttaa siten, että ne vastaisivat alan muutoksiin. Geotieteiden alan pätevyysvaatimukset määrittelevän elimen pitäisi alansa laatuvaatimuksia laatiessaan noudattaa harkintaa. Euroopassa tämä tehtävä kuuluu juuri Euroopan geologijärjestölle. Direktiivien 89/48/ETY(1) ja 92/51/ETY(2) mukaisesti Euroopan geologijärjestö on hyväksynyt yleisen järjestelmän, joka koskee järjestöön kuuluvien geologian alan yhdistysten välistä tutkintojen vastavuoroista tunnustamista. Vaatimukset täyttäville hakijoille myönnetään eurooppalaisen geologin (EurGeol) oppiarvo. Nimityksen myöntäminen osoittaa, että Euroopan geologijärjestö on valmis varmistamaan, että geotieteiden kaikkien alueiden huippupaikoilla toimivat henkilöt ovat päteviä. Oppiarvon saaneiden henkilöjen kuuluu noudattaa Euroopan geologijärjestön ammatillisia käytännesääntöjä. Oppiarvoa hakevan henkilön tulee olla sekä suorittanut tyydyttävästi vähintään alempi korkeakoulututkinto että hankkinut tyydyttävää työkokemusta yhteensä vähintään kahdeksan vuoden ajalta. Vaatimukset ovat näin ollen korkeammat kuin puitedirektiivissä säädetyt vaatimukset. Rekisteröintiä hakevilla täytyy olla suositus heidän omalta kansalliselta järjestöltään, ja Euroopan geologijärjestön valintalautakunnan pitää hyväksyä heidät ennen kuin he saavat eurooppalaisen geologin oppiarvon. Eurooppalaisen geologin oppiarvon myöntämisellä pyritään a) antamaan tunnustus geotieteiden alan korkeammissa tehtävissä toimimiselle, b) asettamaan yksiselitteisen selkeät ja korkeatasoiset laatuvaatimukset, jotka sekä hallitukset, lainsäädäntöviranomaiset että kansalaiset voivat hyväksyä, sekä c) helpottamaan geologien vapaata liikkuvuutta Euroopan unionissa ammattinimikkeiden vastavuoroisen tunnustamisen avulla. Tukeeko komissio tällaista aloitetta keinona helpottaa työntekijöiden vapaata liikkuvuutta Euroopan unionin maissa? Missä määrin Eurooppalaisen geologin oppiarvo voisi helpottaa kansallisten ammattinimikkeiden tunnustamista jäsenvaltiossa? (1) EYVL L 9, 24.1.1989, s. 16. (2) EYVL L 209, 24.7.1992, s. 25. Frederik Bolkesteinin komission puolesta antama vastaus (16. maaliskuuta 2001) Komissio on saanut tiedon Euroopan geologijärjestön perustamasta eurooppalaisen geologin oppiarvosta. Vaikka tämä oppiarvo ei sinänsä vastaa tutkintotodistusta sellaisena kuin siitä säädetään neuvoston 21 päivänä joulukuuta 1988 antamassa direktiivissä 89/48/ETY, joka koskee vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevaa yleistä järjestelmää ja neuvoston 18 päivänä kesäkuuta 1992 antamassa direktiivissä 92/51/ETY(1), joka koskee direktiiviä 89/48/ETY täydentävää ammatillisen koulutuksen tunnustamista koskevaa toista yleistä järjestelmää, komissio tukee täysin Euroopan geologijärjestön aloitetta, sikäli kuin sen avulla voidaan edistää geologien vapaata liikkuvuutta yhteisössä. Eurooppalaisen geologin oppiarvosta voi olla toisaalta hyötyä kansallisille viranomaisille, joiden tehtävänä on tutkia toisessa jäsenvaltiossa saatujen tutkintojen ja pätevyyksien tunnustamishakemukset ja toisaalta mahdollisille työnantajille, jotka joutuvat arvioimaan ulkomailla tutkintonsa suorittaneiden työnhakijoiden pätevyyksiä. Ottaen huomioon eurooppalaisen geologin oppiarvon myöntämisperusteet, on se osoitus haltijansa korkeasta asiantuntemuksesta riippumatta siitä, mikä akateeminen pohjakoulutus kyseisellä ammattihenkilöllä on. Jos jäsenvaltioiden on tunnustamishakemusta koskevaa päätöstä tehdessään otettava huomioon Euroopan yhteisöjen tuomioistuimen oikeuskäytännön mukaan(2) suoritetun tutkinnon lisäksi maahanmuuttajan ammattikokemus, komissio katsoo, ettei eurooppalaisen geologin oppiarvon saaneelta geologilta voitaisi periaatteessa vaatia direktiivin 89/48/ETY 4 artiklaan tai direktiivin 92/51/ETY 7 artiklaan perustuvaa kelpoisuuskoetta tai sopeutusaikaa. Lopuksi 7. helmikuuta 2001 antamassaan tiedonannossa Euroopan unionin mahdollisuuksien hyödyntäminen Lissabonin strategian lujittaminen ja laajentaminen(3), komissio ilmoitti tekevänsä vuoden 2002 aikana ehdotukset yhtenäisemmiksi, avoimemmiksi ja joustavammiksi ammattipätevyyksien tunnustamissäännöksiksi. Järjestelmällisempi ammatillisten organisaatioiden osallistuminen ja yhteisten ohjelmien kehittäminen, joka perustuisi nykyiseen yleiseen tunnustamisjärjestelmään ja joka noudattaisi Euroopan geologijärjestön toteuttamaa mallia, mahdollistaisi automaattisen ammatillisten pätevyyksien tunnustamisen yhteisössä laajemmin. (1) EYVL L 19, 24.1.1989. (2) Asia C-340/89, Vlassopoulou, Oikeustapauskokoelma I-2357. (3) KOM(2001) 79, jonka jälkeen komissio antoi 28. helmikuuta 2001 toisen tiedonannon otsikolla New European Labour Markets, Open to all, with Access for All, luettavissa englanninkielisenä seuraavalla komission Internet-sivulla: http://europa.eu.int/comm/employment_social/empl&esf/news/labour.pdf.